OBH 7219/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

G. Pné budapesti lakos panasszal fordult az állampolgári jogok országgyűlési biztosához, mert elhunyt férje jogán - aki rendelkezett az 1956-os emlékéremmel és emléklappal - nem részesülhet a Nemzeti helytállásért elnevezésű pótlékban. A Nyugdíjfolyósító Igazgatóság elutasító határozatának indoka, hogy nem magyar állampolgár. Ezt az okot a panaszos az Alkotmány 70/A. §-ban meghatározott diszkrimináció tilalmába ütközőnek tartja.

Érintett alkotmányos jogok

Diszkrimináció tilalma (Alkotmány 70/A. §-a (1-3) bekezdés)

Alkalmazott jogszabályok

1102/1995. (X.20.) Korm. határozat a "Nemzeti helytállásért"  elnevezésű szociális ellátás bevezetésével kapcsolatos feladatokról.

A Kormány

1. megtárgyalta és elfogadta az 1956-os Emlékéremmel, illetve Emléklappal kitüntetettek, valamint a Nemzeti Ellenállásért Emléklappal elismertek pótlékának  bevezetéséről szóló előterjesztést;

2. elrendeli, hogy a pótlék megállapításának és folyósításának szabályozására az előterjesztésben foglalt elveknek megfelelően - készüljön kormányrendelet-tervezet azzal, hogy hatálybalépése az 1996. évi költségvetésről szóló törvény kihirdetését követő legrövidebb időn belül megtörténhessen. 

Felelős:      népjóléti miniszter
                   pénzügyminiszter
Határidő:  1995. december 15.

173/195. (XII.27.) Korm. rendelet a "Nemzeti helytállásért" elnevezésű pótlék bevezetéséről 

2. § (1) pótlékra az a személy jogosult, aki
a) magyar állampolgár, és
b) állandó jelleggel Magyarországon tartózkodik, valamint
c) 1956-os Emlékéremmel, vagy 1956-os Emléklappal, vagy Nemzeti Ellenállásért Emléklappal (a továbbiakban együtt: Kitüntetés) rendelkezik...

Megállapított tényállás

A panaszosnak a Nyugdíjfolyósító Igazgatósághoz érkezett, Nemzeti helytállásért címen járó pótlék iránti igényét az Igazgatóság 1996. május 3-án kelt I. fokú, majd 1996. szeptember 5-én kelt másodfokú határozatában jogszerűen utasította el, mert nem felelt meg a 173/1995. (XII.27.) Korm. rendelet 2. § (1) bekezdés a) pontjában előírt jogosultsági feltételeknek: nem magyar állampolgár. A jogszabály mérlegelési, illetőleg méltányossági lehetőséget nem tartalmaz.

Az állampolgári jogok országgyűlési biztosa a vizsgálat során alkotmányos visszásságot nem állapított meg, a jogi szabályozás egyértelmű és nem ütközik az alkotmány diszkriminációt tiltó szabályaiba. 

Az Alkotmánybíróság is már több alkalommal értelmezte a diszkriminációt tiltó alkotmányos szabályokat, a 35/1994. (VI.24.) AB határozata szerint
"Az alapjognak nem minősülő egyéb jogra vonatkozó, személyek közötti hátrányos megkülönböztetés vagy más korlátozás alkotmányellenessége akkor állapítható meg, ha a sérelem összefüggésben áll valamely alapjoggal, végső soron az emberi méltóság általános személyiségi jogával és a megkülönböztetésnek, illetve korlátozásnak nincs tárgyilagos mérlegelés szerint ésszerű indoka, vagyis önkényes."

A panaszolt Kormányrendelet által megszabott jogosultsági feltételek az adott szociális támogatás esetében tárgyilagos mérlegelés és ésszerű indokok következménye. A Nemzeti helytállásért elnevezésű pótlék fedezetét a központi költségvetés biztosítja. Célja, hogy a jogszabályban előírt feltételek megléte esetén a Magyarországon élő magyar állampolgárok szociális helyzetét javítsa.

A fenti tényállás alapján alkotmányos jogsérelmet az állampolgári jogok országgyűlési biztosa nem állapított meg.

Ajánlás

Az állampolgári jogok országgyűlési biztosa felkéri a Magyar Köztársaság Miniszterelnökét, szíveskedjék a panaszolt ügyben megvizsgálni az egyedi méltányosság gyakorlásának lehetőségét a következő indokok alapján:

A panaszos 1941-ben Magyarországon született és azóta folyamatosan itt él, anyanyelve magyar, édesapja állampolgársága magyar, Magyarországon szerzett felsőfokú diplomát és jogosultságot a 261-04560-3 törzsszámon jelenleg is folyó nyugellátására. 

A fentiek alapján megállapítható, hogy a döntéshozó Kormányhatározat, valamint Kormányrendelet jogalkotói szándékának a panaszos tartalmilag valóban megfelel.

Budapest, 1997. október 15.

Gönczöl Katalin